फागुन के अंधियारी पाख बीतिस अउ फागुन के अंजोरी पाख पंहुचति-पहुंचति तन के सरी अंग-अंग मन अपने-अपन फिरयाय कस लागथे। कतको रंग-गुलाल अउ चिखला-माटी संग होरी खेलईया मनखे संग होरी नइ खेलंव कहिबे फेर मन ह कहां माड़ही। जाबे त उहीच मेर जाबे जेन मेर चिखला चिखला-माटी अउ तरा-तरा के रंग-गुलाल के चिखला गैरी कस माते हे। फेर ये तन ल माटी म सनाय बरे त भगवान ह हमन ल ये धरती म जनम दे होही।
फागुन के अंजोरी पाख के आठें ले होलास्टक केहे जाथे। नवा बिहाय बेटी जेखर बिहाव के बाद पहिली होरी परथे ते नोनी पहिली होरी ल अपन ससुराम म नई मनाय। होरी के पंहुचत म अपन ससुरार म बिहई बेटी मइके म अपन संगवारी मन संग होरी मनाय के सपना संजोत अपन दाई-ददा, भइया-भौजी, कका-काकी मन के आए के रद्दा ल देखथे। नोनी ल दाई-ददा, भइया-भौजी मन होलास्टक लगे के पहिली ले मईके म लेवा के लाथें। फेर नोनी अपन बिहाव के बाद के पहिली होरी अपन मईके म मनाथे।
होरी अवइया हे के सोर त मांघ महीना के अंजोरी पाख के पंचमी तिथि ले सरसती दाई के जनम दिन माने गे हे। जेन ल बसंत पंचमी कहिथें। ये दिन हमर छत्तीसगढ़ देस के कोन्टा-कोन्टा म सरसती दाई के पूजा अरचना होथे। कलाकार, विद्यार्थी, नचकार, संगीतकार जम्मो झिन सरसती दाई ले गियान, दया-मया अउ अपन ऊपर दाई के किरपा बने रहे कहिके जम्मो झिन असीस मांगथें। सरसती दाई सबे के ऊपर अपन असीस के बरसा करथे। परसा, सेम्हर, तेन्दू, चार, मंउहा ल फूलत अउ आमा ल मंउरत देख के अपने अपन मन माते ल धर लेथे। कविता के लिखईया कवि मन अपन कलम ले आनी-बानी के फाग गीत ल राग लमा-लमा के कविता लिखथे।
गांव-गांव में चारो डहर नंगारा ल बाजत सुनबे त मन ह अपने-अपन माते ल धर लेथे, अउ खटिया म सुते-सुते जादा नई जगईया मनखे तको जागत भर ले अपने हाथ के अंगरी मन ल बजात फाग के दू-तीन ठिन अंतरा ल गा डरथे। जे कोती जोबे उही डहर ह बृन्दावनधाम सही लागे ल धर लेथे। कतको कुंभकरन सही सुतईया मनखे तको सुते-सुते नंगारा के धुन म बूड़े खटिया के पाटी च ल नंगारा कस बजा-बजा के अपन सउंख ल पूरा करे के कोसिस ल करथे, फेर ओखर मन त गांव के चउपाल मेर बर झाड़ तरी बाजत नंगारा तीर जाय बिना नइ माड़े अउ नंगारा ठउर मेर वोहा जाहिच। गवईया-बजइया मन संग दू लइन फाग के राग ल गावत अपन जांघ ल नंगारा कस जरूर पीटही अउ मुड़ ल हलाही। वोखर सुर के आगू म न डोकरी लागे न डोकरा, न टूरी न टूरा न छोकरी लागे न छोकरा। नान-नान लईका मन ल त झन पूछ दाई-ददा कतको बरज डरहीं फेर लइका त लइकच ये। पिसान, दार, चांउर, गेहूं के टीपा ल नंगारा कस बजा-बजा के जरूर चेपटाही।
बसंत पंचमी म गांव के लइका-सियान मन अंडा पेड़ के डारा ल काट के होरी सकेले के जघा म भुइयां के पूजा-पाठ करके जहां गड़ईस के लइका मन के होरी सकलई सुरु होइस। लइका मन बर का हेगा, खइरपा लागे न झिपारी, कांड़ लागे न मियार। गाड़ा लागे न गाड़ी, उंखर मन में एकेठिन गोठ के होरी के लकड़ी होरी म जाही। दिन लागे न रात बस उंखर दिमाग ह सोचते रइही के आज ये दे पारा ले लकड़ी लानबो। वो दे जगा म बने लकड़ी हे। कहां ले टंगिया बउंसला ले आनहीं दाई-ददा ल सोर तको नई मिले, के ओखरे खेत के बंबुरी रुख कब अउ कतेक बेर कोन ह काट के होरी ठउर म खड़े करिस ते? कतको ठिन कमीज, कुरता, सइकिल अउ फटफटी के फटहा टायर ह तको होरी के लकड़ी ऊपर टंगाय मिलही।
फागुन अंजोरी पाख के पुन्नी के रतिहा के पबरित बेरा म गांव होरी जराय के बेर म गांव के सियान मन होरी तीर सकला के देवी-देवता ल सुमिरत एक हाथ एक ठिन चकमक पथरा अउ दूसर हाथ म एक ठिन अउ चकमक पथरा अउ सेम्हर के कपसा धर के घंसेट के आगी सेम्हर कपसा म झोंक के होरी ल जलाथें। होरी ल जराके हांथ म हूम-धूम धरे होरी के चारों कोती घूम-घूम के बरत होरी के आगी म हूम-धूप डार के हूम देवत देवी-देवता ल मनाथें, अउ गांव म रोग-राई झन आय कहिके अरजी-बिनती करथें। कतको जघा होरी जरात खानी आनी-बानी के गारी दे के अउ धुर्रा उड़ाय के परंपरा घलो देखे जाथे। फेर कतको जघा अइसन परंपरा छोड़ दे गे हे।
घरो-घर होरी के परब म ननंद, भौजी, देवर जम्मो झिन मन कोनो बराबर दार पिसत हे, त कोनो अइरसा, ठेठरी, खुरमी छानत हे। गांव के गली खोर म जिमीकांदा, पीड़ी, कांदा, नांगरकांदा, कोचइकांदा, बुंदिया कढ़ी, ईड़हर कढ़ी के बघार के मारे जम्मो झिन ल खांसतेच पाबे।
कतको परवार म अपन कुलदेवी देवता म नेंवच चढ़ा के नवां खाय के तको परंपरा हे। कोन गरीब, कोन अमीर सबो मनखे एके रंग म बूड़े मया लगाती तिहार मनाथे। खा पी के लइका, सियान, दाई-दीदी, महतारी के होरी सुरू होथे। नंगारा, टासक, डमड, गोला, निसान, मंजीरा, ढोलक अपन-अपन ले घटकत हे अउ होरे रंग-गुलाल उड़त हे। कोनो ह नाचत हे, त कोनो गावत हे। जम्मो झिन एकाके पिचकारी म मया के रंग भर के मारत हे त कोनो लाली, पींयर, हरियर, गुलाल चुपरत होरी मनाथें।
जम्मो बाजा मन अपन-अपन ले नरियात हे-
नंगारा कहिथे-मांग मांग के खा... मांग मांग के खा।
निसान कहिथे-बने गोंज-गोंंज के खा... बने गोंज-गोंज के खा।
गोला कहिथे- खा डरेंव गा... खा डरेंव गा।
मंजीरा- नखरा करत चिचियात हे- चटनी संग खाहूं... चटनी संग खाहूं।
डंमउ ह कहितेच हे -मय बांचे हंव गा... मैं बांचे हंव गा।
ढोलक कहां चुप रइही डकारत कहिथे-आधा पेट हे रे.... आधा पेट हे रे।
जम्मो बाजा के गोठ ल सुन के गांव के जम्मो परवार के मन बाजा म पहिली म ठेठरी, खुरमी बबरा, बरा-सोहारीं, लाड़ू पपची अउ सरी खजानी ल चढ़ाथे। फेर बजईया-गवईया मन ल खवाथे।
होरी के रंग म कोनो करियाये, कोनो ललियाये संझौती बेरा गांव के नंदिया-तरिया के घाट घटांैधा म नहाय बर पहुंचथे। फेर मातत हे घटौंधा म चिखला के होरी-कोनो दउड़त हे त कोनो दउड़ात हे। जम्मो झिन के गाल, मुंह म चिखलेच-चिखला।
गांव के गंगा सांही तरिया-नंदिया म नहा-खोर के लइका-सियान जम्मो झन अपन-अपन डेरा म सबो भेदभाव ल बिसरात दया-मया के गांठ जोर रद्दा भर एके दिन गीत ल गात जाथें-
चलो संग अब संगे जाबो,
मया के होगे तिहार।
जम्मो झिन बने-बने रहिबो,
फेर मनाबो होरी तिहार॥
सुरता रइही ऐसों के होरी,
ठेठरी खुरमी के तिहार।
सुमता के बाना जियत-मरत के,
फेर आही होरी तिहार॥
-प्रदीप पाण्डेय 'ललकारÓ
संबलपुर कांकेर
hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva bho_Deva bho_Deva awa_Deva awa_Deva npi_Deva hne_Deva hne_Deva hne_Deva mai_Deva hne_Deva hne_Deva hne_Deva hne_Deva hin_Deva bho_Deva hne_Deva mai_Deva bho_Deva